BRATISLAVA. Poslanec Obyčajných ľudí Miroslav Kadúc dostal ponuku od Radoslava Procházku kandidovať za primátora Trnavy.
Informovala o tom agentúra SITA, ktorej to potvrdili viaceré zdroje.
"Keby som povedal áno, aj nie, tak by som v jednom prípade prezradil tajomstvo a v druhom by som klamal. Opýtajte sa Kadúca," povedal líder OĽaNO Igor Matovič.
Kadúc podľa vlastných slov s Procházkom hovoril približne pred dvoma mesiacmi, že by sa mohli v Trnave pustiť do slušnej a zodpovednej komunálnej politiky.
"Plán bol, že budeme spolupracovať. Padla aj téma vytvorenia možnosti koalície Sieť a OĽaNO. Hovorili sme o tom, aby sme Trnavu posunuli dopredu. To bol náš úprimný záujem. Nechcem sa vyjadrovať ku konkrétnostiam, pretože to bol náš osobný rozhovor," povedal Kadúc s tým, že chuť na zmenu pomerov v Trnave existuje.
Dostal ponuky
Kadúc absolvoval rozhovor s Procházkom, keď atmosféra medzi Procházkom a Igorom Matovičom ešte nebola podľa neho taká napätá, ako je teraz.
Matovič pred dvoma týždňami kritizoval financovanie Procházkovej kampane a Procházku vyzýval ísť na detektor lži.
"Takáto atmosféra mi vôbec nevyhovuje, pretože oboch považujem za korektných a slušných ľudí, na ktorých som sa spoliehal. Prial som si, aby raz mohli spolupracovať a mohli sme spolu niečo vybudovať," konštatoval Kadúc.
O odchode z OĽaNO do Siete neuvažuje. Priznáva však, že dostal viacero ponúk.
"Nedostal som len jednu ponuku, ale akékoľvek ponuky som odmietal, som členom klubu OĽaNO. Ak by som vystúpil z klubu, nevstupoval by som v tejto chvíli do žiadneho iného poslaneckého klubu," hovorí.
Zároveň však dodal, že počul šumy, že je ďalší na rade, ktorý vystúpi z klubu.
Huba odišiel
Matovič zatiaľ nezistil, že by Procházka ťahal ľudí do Siete.
"Viem, že keď Mikuláš Huba povedal, že odchádza z klubu, tak sa supy zleteli. Z KDH aj zo SaS si dohadovali stretnutia s našimi ľuďmi a lákali ich. Možno aj Procházka," povedal Matovič.
O tom, že by sa Kadúc chystal niekam ísť a že by mu Procházka ponúkal prechod do Siete, Matovič nevie.